Rázcestník značiek na vrchole Minčola
Turistické značenie v TANAPe
Turistické značenie v Tatrách
**Turistická značka** je symbol alebo tabuľka, ktorej účelom je poskytnúť turistom informáciu o smere cesty, prípadne tiež o vzdialenostiach, podmienkach priechodnosti, popisoch miest atď. Turistická značka sa niekedy tiež hovorí mapovým značkám v turistických mapách, ktoré vyznačujú vyznačené turistické cesty a chodníky.

**Turistické značenie** je sústava turistických značiek, ktorého cieľom je usmerniť turistov počas návštevy miest pozoruhodných z hľadiska prírodných krás a zaujímavostí, ako aj z hľadiska histórie a kultúry krajiny.

Turistické značenie definuje slovenská technická norma STN 01 8025, ojedinelá v Európe. K 1. septembru 2010 bolo na území Slovenska 14 692,5 km značených turistických trás, z toho 3 388 km v Banskobystrickom, 2 994 km v Žilinskom a 2 115 km v Košickom kraji. Z celkového počtu 1246 značených trás bolo 125 vyznačených červenou farbou, 294 modrou, 330 zelenou a 497 žltou farbou.

Dejiny značenia v Česko-Slovensku
---------------------------------

*Bližšie informácie v hlavnom článku: Turistická značka*
Územie Slovenska a Česka má jednu z najdokonalejších a najhustejších sietí turistického značenia pre pešiu turistiku. Prvý turistický chodník na území vtedajšieho Uhorska vyznačil Sitniansky klub v roku 1874 v okolí Hodruše v Štiavnických vrchoch. Najrýchlejší rozvoj turistiky a s ňou spojeného značenia prebiehal v medzivojnovom období do roku 1938. Po rokoch stagnácie a zanedbávania značenia prevzal túto činnosť v roku 1954 ČSTV a sieť značených chodníkov bola postupne obnovená a rozširovaná. Pôvodné značky doplnili smerovky a nástenné mapy, v neskoršom období značky pre cyklistov a lyžiarov. Značenie vykonávali dobrovoľníci, tzv. značkári, niektoré náučné chodníky zriaďujú a udržujú orgány a organizácie ochrany prírody.

Turistické značkovania na území Slovenska v roku 2024 oslávi 150 rokov (1874 – 2024). Značkovanie turistických trás bolo aj preto zapísané v Reprezentatívnom zozname nehmotného kultúrneho dedičstva Slovenska.

Druhy značiek
-------------

Podľa účelu môžeme turistické značky a značenia rozdeliť na:

* Turistické značky pre pešiu turistiku
* Turistické značky pre cykloturistiku (pozri tiež cyklotrasa)
* Turistické značky pre lyžiarov
* Miestne turistické značky

### Význam značiek

Väčšina slovenských turistických chodníkov je značená pásovými značkami červenej, modrej, zelenej alebo žltej farby. Samotné farby nemajú žiadnu súvislosť s obtiažnosťou trasy, ich význam spočíva vo významnosti, resp. druhu trasy.

* Červené značky sa používajú na najvýznamnejšie, diaľkové či hrebeňové turistické trasy. Príkladom je napr. Štefánikova magistrála, Tatranská magistrála alebo Cesta hrdinov SNP.
* Modré značky označujú dôležité regionálne turistické trasy, vedúce jedným pohorím. Príkladom je trasa na Minčol alebo v Devíne.
* Zelené značky prislúchajú najmä nástupové turistické chodníky, napr. z dolín na hrebene. Príkladom je chodník na Záruby alebo Kozí chrbát v Malých Karpatoch.
* Žlté značky označujú jednoduchšie a kratšie trasy, nadväzujúce na významnejšie chodníky. Nachádzajú sa prevažne v okolí obývaných lokalít, čoho príkladom môže byť trasa na Pajštún alebo na Sandberg.

Turistické značky vo svete
--------------------------

*Bližšie informácie v hlavnom článku: Turistická značka*Kluby turistov v mnohých štátoch používajú rôzne systémy značenia trás.
Naše (a české, poľské, maďarské) je takzvané pásové značenie štyroch farieb - červené (), modré (), zelené () a žlté () (niektoré krajiny aj iné), namaľované spravidla na stromoch, stĺpoch, kameňoch a iných objektoch. Na významných miestach a rázcestiach sa umiestňujú smerovníky (rázcestníky) s miestnymi a smerovými tabuľkami, spravidla plechovými.

Referencie
----------

1. ↑   *Značenie na stránkach kst.sk* [online]. [Cit. 2015-10-10]. Dostupné online. Archivované 2016-10-30 z originálu.
2. ↑  Aktuality.Sk: *Turistické značky prebrali od nás Poliaci aj Maďari. Poznáte ich?*
3. ↑  GULDAN, Arnošt. *Pohľad do dejín značenia turistických chodníkov na území Slovenska*. 1. vyd. Bratislava : Klub slovenských turistov, 2012. 119 s. ISBN 978-80-969498-8-5.
4. ↑  ŠILLER, František. *Značkovanie turistických trás zapísané v Reprezentatívnom zozname nehmotného kultúrneho dedičstva Slovenska* [online]. Klub slovenských turistov, [cit. 2023-01-20]. Dostupné online.
5. ↑  HIKING.SK. *Novinka: Značkovanie v zozname kultúrneho dedičstva* [online]. HIKING.SK, [cit. 2023-01-20]. Dostupné online.
6. ↑   *Turistické značky na slovenskedovolenky.sk* [online]. [Cit. 2015-10-10]. Dostupné online. Archivované 2016-11-24 z originálu.

Literatúra
----------

* PERNICA, Milan; ROHLÍK, Jiří. *Na výlet s turistickou mapou*. 1. vyd. Praha : Olympia, 1980. 158 s.

Pozri aj
--------

* Turistická značka

Iné projekty
------------

Commons
* Spolupracuj na Commons Commons ponúka multimediálne súbory na tému **Turistická značka na Slovensku**

Externé odkazy
--------------

* Jazdecká turistika Slovenska: STN 01 8025 (August 2006) (PDF)
* Turistické značenie na cestovanie.sk Archivované 2016-11-24 na Wayback Machine
* Klub českých turistov
* Značenie ciest PPTK - Poľsko Archivované 2005-08-31 na Wayback Machine
* Bechyňská deklarácia o turistickom značení v Európe

Zdroje
------

* Turistické značky na slovenskedovolenky.sk Archivované 2016-11-24 na Wayback Machine
* Klub slovenských turistov - Klub značkárov Slovenska Archivované 2005-10-28 na Wayback Machine
* *Tento článok je čiastočný alebo úplný preklad článku Turistická značka na českej Wikipédii.*